arnastofnun/IGC-2024 huggingface dataset:
Kúgað eftirlit

Just Mariiam siglir um landið og safnar brotajárni á svörtum. Ekkert gerðist fyrr en ljósmyndari Ríkisútvarpsins kom á vettvang í Hafnarfirði. Þá kom í ljós, að ekkert eftirlit er með tilfærslu brotajárns og spilliefna. Svo kúgaðar eru íslenzkar eftirlitsstofnanir af hatri Davíðunga á eftirliti, að þær þora ekki að vinna vinnuna sína. Fimmtán ár eru síðan þjóðin losnaði við Davíð úr forsætisráðherrastóli. Samt skjálfa menn enn, þegar skammaryrðið EFTIRLITSIÐNAÐUR heyrist. Þarna brutu margir lög, útlendir og innlendir. Þeir, sem selja spilliefni á svörtum. Og mest þeir, er svíkjast um eftirlit.
Missti jarðasambandið

Alþýðusambandið og einkum Gylfi Arnbjörnsson fara illa út úr kjarasamningum áramótanna. Gylfi missti samband við veruleikann og var orðinn að deild úr Samtökum atvinnulífsins. Svo langt gekk það, að alþýða manna vaknaði óvænt og reis upp gegn kvölurum sínum. Samningarnir voru víða felldir, eru orðnir ónýtir. Við búum í þjóðfélagi, þar sem hinir allra ríkustu hirða allan vöxt á efnahag. Ekkert nema mínusinn verður afgangs handa puplinum. Vonandi er þetta merki um, að fólk fari að hætta að láta endalaust hafa sig að fífli. Nokkuð vantar þó á, að pupullinn nenni út á torg að berja potta og pönnur.
Arftakar fundnir

Fylgi Bezta flokksins í borgarkosningunum 2010 dreifist samkvæmt könnun á Bjarta framtíð og Pírata. Björt framtíð fær tvo þriðju af fylginu og Píratar þriðjung. Samfylkingin stendur í stað í fimmtungi fylgis. Fylgisbreytingar eru fyrst og fremst hjá Sjálfstæðisflokknum, sem lækkar úr þriðjungi niður í fjórðung. Og hjá Vinstri grænum, er magnast úr sjö upp í ellefu af hundraði. Framsókn fær tveimur prósentum meira en í vor, en nær þó ekki inn manni. Þetta segir mér, að arftakar Bezta flokksins séu Björt framtíð og Píratar. Og að Sjálfstæðisflokkurinn hefur ekki enn fundið botninn, sem bíður hans.
Ýkt um Hótel Keflavík

Víkurfréttir segja, að Hótel Keflavík hafi í TripAdvisor verið valið tíunda bezta hótel á Íslandi. Það er rangt. Hótelið fær 79%, sem er langt frá því að gefa tíunda sætið. Það er ekki einu sinni bezta hótelið í Keflavík, samkvæmt

TRIPADVISOR.
Þokubakkar þingnefndar

Þokan liggur enn eins og mara á Viðskipta og efnahagsnefnd alþingis. Ekki er vitað, hvernig 50 milljarða tala spratt úr höfði Frosta Sigurjónssonar. Ekki er heldur vitað, hvaða nefndarmenn fengu að vita hvað og hvaða meðferð málið fékk í nefndinni. Auðvitað eiga fylgiskjöl að vera skráð og opin og fundir geymdir á myndskeiðum. Í rekstri alvöru fyrirtækja eru verkferli á hreinu og eru rekjanleg. En í þessari nefnd grúfir bara þokan ein. Við vitum samt, að formaðurinn rambaði meðvitundarlítill í þokunni miklu. Þannig virðist ástand hans vera enn. Flóttasvipurinn er að minnsta kosti ekki horfinn í sjónvarpi.
Heimsfrægt safn í Reykjavík

Guardian segir í morgun, að

LJÓSMYNDASAFN REYKJAVÍKUR sé eitt af mest spennandi söfnum heims. Safnið er þar við hlið El Prado í Madrid og annarra safna, sem draga að fólk úr öllum heimshornum. Hefur þú skoðað Ljósmyndasafn Reykjavíkur?
Leyndó lifir góðu lífi

Íslenzkt leyndó kristallast vel í lekamáli Hönnu Birnu Kristjánsdóttur. Enn er ekki upplýst, hver samdi lygi í leka og hver kom lekanum á framfæri við trúgjarna fjölmiðla. Sennilega hefur aðstoðarfólk ráðherrans verið að verki fremur en fast starfsfólk ráðuneytisins. Liggur í augum uppi. Vitum ekki um aðild Hönnu Birnu að lyginni. Í Danmörku hefði hún sagt af sér, því ráðherra ber ábyrgð lygum starfsfólks. En hér ber enginn ábyrgð á neinu, allra sízt ráðherra. Erlendir blaðamenn mundu samkvæmt erlendum siðareglum segja, hver laug í þá. En hér ríkir leyndó á lyginni hjá fjölmiðlum eins og hjá kerfinu.
Í faðmlögum við bófa

Fimmtíu milljarða málið varpar kastljósi á ástarsamband pólitíkusa og bankabófa. Rakin hafa verið margvísleg tengsli Sigmundar Davíðs við æðstu bankstera. Frosti er greinilega í svipuðum faðmlögum við banka. Í tíð fyrri ríkisstjórnar var gantast með, að Árni Páll væri bankavinurinn bezti. Þarna sjást angar af fjármálamafíunni, sem að völdum gengur næst kvótamafíunni. Þorri þingmanna er meira eða minna í ósiðlegum faðmlögum við helztu óvini þjóðarinnar, kvótagreifa og peningagreifa. Ekki er von, að lýðræðið komi að neinu gagni, þegar banana-kjósendur leyfa spilltum faðmlögum að viðgangast.
Bara til að þykjast

Fyrir kosningarnar borgaði Ísland sömu vexti og Írland af ríkislánum, 4,1%. Síðan reis Írland úr öskustónni og borgar bara 1,8% vexti. Ísland sökk hins vegar dýpra og borgar 6,4% vexti. Ástæðan er ein, loddarinn Sigmundur Davíð Gunnlaugsson. Lofaði þjóðrembdum kjósendum að láta útlenda hrægamma borga húsnæðislán. Meinti ekkert með því og hefur ekkert gert í því síðan. Bara á að efna brot af loforðinu og fólk látið borga það sjálft í skatti. Svo borga ríkissjóður og skattgreiðendur milljarða á ári aukalega í ofurvexti af því að loddari veifaði þjóðrembu framan í banana-kjósendur, bara í þykjustunni.
Gengur betur næst

Eftir viku undanbrögð og flótta úr einu vígi í annað játaði Frosti Sigurjóns að hafa logið um 50 milljarðana. Frískuldamark MP banka og 50 milljarðarnir voru frá honum sjálfum komin. Samt mannaði hann sig ekki upp í að biðjast afsökunar. Enda leggja pólitíkusar slíkt ekki í vana sinn. Eðlilegt er að telja þetta gert fyrir vini og vandamann Sigmundar Davíðs Gunnlaugssonar í bankanum. Hafi SDG andmælt því án frekari útskýringa, er ærin ástæða til vantrausts. Man ekki eftir, að SDG hafi sagt satt orð árið 2013. Og ekki er sennilegt, að hann taki upp á því árið 2014. Mottóið er: Gengur betur næst.
Mislukkuð aðlögun

Að mestu hefur Vesturlöndum mistekizt að laga múslima að siðum og lögum nýja landsins. Sést bezt af fjölda róttækra íslamista, sem fara þaðan til að berjast við trúvillinga í löndum múslima. Til dæmis núna í Sýrlandi. Flestir nýbúar aðlagast nýju landi og reyna að komast þar áfram. En það gildir ekki um alla múslima. Sumum gengur verr að festa rætur, Lenda því í andstöðu við kerfið. Leiðir til, að gestgjafalöndin þurfa að taka múslima öðrum tökum en venjulega hælisleitendur. Sumir þeirra þurfa meiri aðlögun, meira eftirlit. Annars lendum við í svipuðum vanda og einkennir hópa múslima á Vesturlöndu
Lyginn Frosti á flótta

Frosti Sigurjónsson nefndarformaður hrökklaðist úr einni lyginni í aðra á flótta undan gagnrýni á spillingu hans. Fyrst kannaðist hann ekki við neitt, sagði svo frískuldamark MP-banka komið úr ráðuneytinu. Bjarni Benediktsson neitaði. Þá sagði Frosti, að 50 milljarða markið hefði fæðst úr lausu lofti á fundi efnahags- og viðskiptanefndar alþingis. Loks játaði Frosti að hafa fundið upp á þessu sjálfur og lætt inn í fjárlagafrumvarpið. Engin efnisleg skýring fékkst á nefndarfundinum í dag. Enn er leyndó, hvers vegna Frosti bjó til 200 milljóna gjöf til vina og ættingja Sigmundar Davíðs í MP-banka.
Útlendir forðast loddarann

Fréttastofan

REUTERS segir, að traust á Íslandi hafi hríðfallið við innreið Sigmundar Davíðs Gunnlaugssonar í forsætisráðuneytið. Batinn mikli, sem var sýnilegur fyrir tveimur árum, sé horfinn. Vextir á ríkisbréfum Íslands hafi rokið úr 4,1% í 6,4%. Á sama tíma og nýir peningar flæða til kreppulanda á borð við Írland og Portúgal og jafnvel Grikkland, fari ekkert til Íslands. Jafnvel tombóluverð á rafmagni freistar ekki. Afleiðing af rugli og vaðli Sigmundar Davíðs út og suður. Útlendir fjárfestar telja hann lýðskrumara og hafa litla trú á þjóð, er kýs yfir sig loddara. Svona er að vera bananaþjóð.
Lagatæknar götunnar

Lagatæknar götunnar, Brynjar Níelsson og Jón Steinar Gunnlaugsson, reyna að hrella Hæstarétt til hlýðni með gagnrýni á dóma í héraði. Vilja fá Hæstarétt til að snúa við dómum, sem ganga gegn bankabófum. Lagatæknar flytja mál sín í auknum mæli utan dómsala í fjölmiðlum. Með blaðagreinum reyna þeir að búa til andrúmsloft meðvirkni með bankabófum og öðrum, sem áttu þátt í hruninu mikla. Jafnframt vara þeir við öðrum aðilum að umræðu götunnar. Tilfærsla málflutnings lagatækna úr dómstólum út á götuna er býsna athyglisverð. Aðild Brynjars og Jóns Steinars að götunni auglýsir mikilvægi dómstóls hennar.
Hættulegi ráðherrann

Sem þingmenn og ráðherrar eru Kristján Þór og Gunnar Bragi sendisveinar kvótagreifa. Kristján Þór er sendisveinn Samherja, Gunnar Bragi sendisveinn Kaupfélags Skagfirðinga. Þótt mikið sé hlegið að heimsku hins síðari, hefur sá fyrri reynzt miklu hættulegri í starfi. Hann er svo ofsafenginn í óbeit á ríkisrekstri og ást á einkarekstri, að hann reynir hvað eftir annað að rústa stofnunum. Alþingi rétt tókst að bjarga Landspítalanum fyrir horn á síðustu stundu, þegar Kristján Þór var að ýta honum fram af brúninni. Síðan tóku við heilsugæzlustöðvarnar. Nú reynir hann af megni að stúta sjúkraflutningunum.
Sagnfræðikvörnin malar

Sagnfræðin malar án afláts, þvert á tilraunir málsaðila til að endurskrifa söguna. Í bókinni: „Bringing Down the Banking System“ kemst Guðrún Johnsen að þeirri niðurstöðu, að pólitíkusar beri mesta ábyrgð á hruninu. Þeir lögðu línurnar, einkavæddu bankana í þágu bófa og skipulögðu skortinn á eftirliti. Geir H. Haarde hrökklaðist úr pólitík eftir hrun, fékk vægan dóm og slapp fyrir horn. Öðru máli gegnir um Davíð Oddsson, sem ber ábyrgð á einkavæðingu og eftirlitsleysi. Bætti svo um betur með að gera Seðlabankann gjaldþrota, þegar hrunið var óumflýjanlegt. Reigir sig enn óforbetraður á fjóshaugnum.
Hverfi nýbúa í Evrópu

Þótt Bandaríkjunum hafi gengið misjafnlega að bræða svertingja saman við þjóðfélagið, hefur þeim gengið betur með flesta aðra hópa. Þar laga menn sig að því, sem fyrir er. Og mörgum gengur bærilega að komast áfram í lífinu, til dæmis fólki frá Austur-Asíu. Alveg eins og Indverjum gengur vel í Bretlandi. Í heild standa Bandaríkin betur að vígi en Evrópa, þrátt fyrir fleiri hælisleitendur. Í Evrópu eru stjórnvöld of feimin við að krefjast aðlögunar þeirra, sem vilja njóta gestrisni nýja landsins. Í Evrópu hafa myndast hverfi aðfluttra, sem ekki tala ríkismálið og enga atvinnu hafa.
Loksins heyrist vit

Hugmyndir Halldórs Halldórssonar borgarstjóraefnis um framtíð Reykjavíkur eru betri en núverandi meirihluta. Að svo litlu leyti sem taka ber mark á orðum pólitíkusa. Segist vilja fleiri mislæg gatnamót, Miklubraut í stokk og þéttingu byggðar utan miðbæjarins. Þetta eru akkúrat þau mál, sem núverandi meirihluti setti í skammarkrók. Við þurfum liprari umferð, svo bílar hangi ekki lengi mengandi í gangi á gatnamótum. Við þurfum því mislæg gatnamót, neðanjarðargötur og nóg af bílastæðum neðanjarðar. Einkum þarf að hlífa oss við þéttingu eldri byggðar með því að rýra lífsgæði þeirra, sem fyrir búa.
Ráðherra svarar engu

Á Eyjunni/Pressunni

svarar innanríkisráðherra gagnrýni á lygi í leka með því að svara engu. Hvergi er efnislegur biti í svarinu, sem er samfellt væl um, að hún sæti óhróðri. Klykkir svo út með hefðbundnu orðalagi bófanna um „fólkið í landinu“: Hanna Birna segist „halda áfram með mikilvæg verkefni fyrir fólkið í landinu!“ Í samanburði við Danmörku ríkir botnlaust siðleysi í íslenzkri pólitík. Í Danmörku féllu embættismaður og ráðherra. Og forsætis var þar í fimm tíma yfirheyrslu í þinginu í gær. Hér segja menn ekki múkk og jafnvel stærstu fjölmiðlarnir þegja. Þetta er ógeðslegt og í boði kjósenda.
Einkunn fyrir ábyrgð

Vafalaust er vel meint af menntaráðuneyti að útskrifa nemendur með vottorði um skýra sjálfsmynd, ábyrga afstöðu í lífi og virðingu fyrir umhverfi. Flott væri að virkja börn til ábyrgðar í samfélaginu. Ekki veitir af, eins og sést af klúðri foreldra og foreldra þeirra. Gallinn er bara, að ekki er til neinn mælikvarði á dyggðir fólks. Slíkt mundi enda með, að kjósendur Framsóknar og Flokksins misstu atkvæðisrétt. Geðþótti kennara getur ekki verið staðgengill mælikvarða. Meðan hann er fjarri, geta áðurnefndir kjósendur andað léttar. Misráðinn góðvilji ráðuneytis verður ekki að veruleika og er bezt gleymdur.
Frosti stamar bara

Mesta geimvera alþingis er formaður efnahags- og viðskiptanefndar. Á síðustu metrum fjárlaga fyrir jól flutti nefndin tillögu um 50 milljarða frítekjur banka. Klæðskerasaumuð fyrir MP-banka, sem tengist forsætisráðherra vina- og fjölskylduböndum. Frosti Sigurjónsson gefur enga vitræna skýringu. Stamar bara í útvarpsviðtölum, eins og Auðunn Georg, fréttastjóraefni Framsóknar í gamla daga. Spilar fávita og vísar á fjármálaráðuneytið. Ef til vill er hann svona þunnur. Gaman hefði verið, ef hann hefði varið spillinguna með því, að loksins væri verið að efna loforð SDG um skuldaleiðréttingu hinna efnameiri.
Hamslaus ráðherra

Óeðli margra ráðherra kemur sífellt betur í ljós. Nánast daglega er einhver þeirra í fréttum fyrir heimsku, hatur, undirferli eða tuddaskap. Hanna Birna hélt sig fyrst til hlés sem ráðherra. Var áður fræg fyrir að nota dylgjur í leka til að reyna að ryðja borgarstjóra sínum frá og síðar gegn formanni flokksins í sama skyni. Nú notar hún sem ráðherra lygi í leka til að ofsækja hælisleitanda. Svo beitir hún löggunni til að hætta við kæru á Árna Johnsen og félaga fyrir að höggva borgartré í Breiðholti. Sama dag lætur hún lögguna kæra þekkta borgara fyrir tilraun til verndar Gálgahrauns. Hamslaus tuddi.
Engar skyldur við þig

Samkvæmt leiðara Davíðs Oddssonar hefur Morgunblaðið sem einkarekinn miðill bara skyldur við eigendur, það er kvótagreifa. Þveröfugt segja siðareglur, sem koma frá Bandaríkjunum og hafa rutt sér til rúms: „Blaðamennska veitir fólki upplýsingar, sem gera það frjálst. Skuldbinding hennar er fyrst og fremst við sannleikann. Hollusta hennar er við borgarana. Eðli hennar er leit að staðfestingum. Hún er sjálfstæð gagnvart þeim, sem fjallað er um. Hún er óháður vaktari valdsins. Hún er torg gagnrýni og málamiðlana.“ Hér mætast svart og hvítt, íslenzkur Moggaáróður og bandarískur heiðarleiki.
Geimverur við Austurvöll

Einn bankastjóra MP banka er Sigurður Hannesson, nánasti ráðgjafi Sigmundar Davíðs og formaður sjónhverfingar skuldbreytinga. Annar bankastjóri MP banka er Sigurður Atli Jónsson, kvæntur systur Sigmundar Davíðs. Fyrri bankastjóri MP banka er ráðgjafi Bjarna Benediktssonar. Þetta skýrir kannski hvers vegna geimverur læddu frímarki banka á síðustu stundu inn í fjárlög. Frímarkið er sniðið að MP banka, sparar honum 200 milljónir á árinu. Ábyrgð ber formaður efnahags- og viðskiptanefndar alþingis, Frosti Sigurjónsson. Þykist vitvana, vísar á fjármálaráðuneyti. Þar yppta menn öxlum, vísa á Frosta. Við búum í Undralandi.
Óbeit framsóknardólga

Mjög í framsóknarstíl, að Ásmundur Einar Daðason hótar þjóðinni öllu illu, ætli hún að samþykkja framhald viðræðna við Evrópusambandið. Til Bruxelles verði þá send samninganefnd, sem hleypi viðræðum í strand. Dólgshátturinn leynir sér ekki, dæmigerður fyrir jarðvöðla Framsóknar. Sterkast kemur hann fram í óbeit framsóknarmanna á náttúrunni, sem einkum einkennir bændasyni á mölinni. Fremst fer þar jarðvöðull í umhverfisráðuneytinu, sem rífur lög og reglur eins og honum þóknast. Í óbeit sinni á náttúru og fagmennsku stöðvar Sigurður Ingi Jóhannsson jafnvel vinnu fagfólks við rannsókn á vatnsmengun.
Hugmyndaskorturinn

Hefðbundnir fjölmiðlar heita eitthvað, sem þú skilur. Vísa gjarna til þess starfs, sem þar er unnið. Þeir heita Guardian, Independent, Spiegel og El Pais. Eða Morgunblaðið, Saga og Pressan. Þegar ljósvakinn kom til skjalanna var hins vegar lítið um hugmyndaflug á þeim bæjum. Þess vegna heita þessar stöðvar einhverju rugli á borð við BBC eða CNN, ARD eða ZDF. Ríkisútvarpið fór að elta ruglið að ráði markaðsfræða, kallast núna RÚV. Ljósaskilti yfir dyrum Efstaleitis auglýsir hugmyndaskortinn. Mín vegna má þetta heita RÚV og hafa neon-skilti upp á það. Samt telur SDG skammstafanir vera skammaryrði.
Ragnheiður Elín vakni

Lítið heyrist af Ragnheiði Elínu Árnadóttur ráðherra. Hún virðist mest sofa, en rjúka stundum upp með andfælum. Hrópar þá: Ég styð stóriðju fram í rauðan dauðann. Slík slagorð virðast gefast vel í frama innan Sjálfstæðisflokksins. Hjálpa hins vegar lítið við lausn verkefna á skrifborði ráðherra. Hún á til dæmis að vera búin að setja á flot meitlaða tillögu um fjármögnun fjölsóttra ferðamannastaða. Enn er málið á einhverju stigi hugleiðinga um vaskprósentu, ferðapassa eða aðgangseyri. Einfaldast er að hækka vask af gistingu upp í almennan vasko. Ráðherrann þarf að vakna. Kerið er farið og röðin er komin að Geysi.
Burt með Bretland

Gott væri að losna við Bretland úr Evrópusambandinu. Aðild þess er framhald aldagamallar Evrópustefnu Bretlands að deila og drottna. Vera með fótinn í gáttinni og spilla eins mikið fyrir og hægt er. Raunar eiga bara evruríki að vera í sambandinu. Brottfall Bretlands mundi fækka ágreiningsefnum innan sambandsins um meira en helming. Sambandsríkin gætu einbeitt sér að brýnasta málinu, framtíð evrunnar og peningastefnunni. Ríkin gætu lagt aukna áherzlu á hallalausan ríkisbúskap og fráhvarf frá aukinni viðskiptaveltu, sem Bretar kalla hagvöxt. Brezk-bandarískur hallarekstur er eitur í nútíma ríkisbúskap.
Ríkið á Geysi og Strokk

Ríkið á Geysishverina og getur ekki látið viðgangast gjaldtöku aðliggjandi landeigenda. Því miður hefur ríkið sofið á verðinum og misst frumkvæðið úr höndum sér. Ákvörðun aðliggjandi landeigenda um gjaldtöku hlýtur að vekja stjórnvöld. Þau verða að banna fyrirhugaða gjaldtöku og ljúka þess í stað langvinnri hugleiðingu um ferðapassa eða aðgangseyri. Setja þarf upp einfalt kerfi, sem veldur sem minnstri fyrirhöfn og minnstum ágreiningi. Eðlilegur vaskur á gistingu mundi útvega fé til framkvæmda við alla ferðamannastaði. Ragnheiður Elín Árnadóttir ber ábyrgð á, að þetta mál fari ekki úr böndum.
Góður fótaferðartími

Samkvæmt gamla eyktakerfinu eru náttmál klukkan 21, miðnætti klukkan 24 og rismál klukkan 06. Svefntími var þannig níu stundir frá 21 til 06. Samkvæmt réttum sólargangi samsvarar það tímanum 22:30-07:30, sem er gott. Samt vilja morgunsvæfir þingmenn færa klukkuna aftar til að geta sofið fram á morgnana. Leitaði í

Wikipedia að vísindalegum rökum fyrir breytingunni og fann engin. Sumir eru bara latir og vilja láta heiminn snúast um leti sína. Málið er að fara fyrr að sofa. Færa má byrjun skólatíma til klukkan 09. En alþingi hefur ýmislegt þarfara að gera en að breyta klukkunni. Hún er fín eins og hún er.
Stéttaskipting vex hér

Dreifing auðs á íbúa er jöfnust á Norðurlöndum. Samkvæmt

Gini-stuðli er misræmið þar um 25 stig. Hér er það hærra, um 28 stig, sem jafngildir meiri ójöfnuði. Við stefnum í átt til Bretlands, þar sem misræmið er 34 stig. Og til Bandaríkjanna, þar sem misræmið er 45 stig, hæst iðnvæddra ríkja. Betra fyrir okkur væri að færast nær Norðurlöndum og draga þannig úr spennu milli stétta. Hún byggist á, að láglaunafólk verður jafnan útundan í samkomulagi á vinnumarkaði. Alþýðusambandið rekur stefnu ójafnaðar, sem hefur hingað til leitt til vaxandi munar á ríkum og fátækum. Við þurfum að stokka þar upp.
Býður upp á steypu

Forsætisráðherra segir í sjónvarpinu, að fjölskyldur og heimili geti fundið STRAX fyrir lofaðri skuldaleiðréttingu: „Vegna þess að þau geta út frá þeim upplýsingum, sem lagðar hafa verið fram, skýrslu sérfræðihópsins, áætlað af talsverðri nákvæmni, hver leiðréttingin verður. Þegar hún er svo komin inn á yfirlitið hjá fólki nú þá væntanlega hefur það ýmis jákvæð efnahagsleg áhrif í för með sér, en þó ekki þau neikvæðu áhrif sem ýmsir óttuðust – til dæmis að menn myndu nýta tækifærið til þess að skuldsetja sig aftur og meira.“ Svo má skilja þessa nýju steypu hans, að vont sé, að fólk fái peninga, það eyði þeim bara.
Smotterí og svínarí

Málaferli gegn banksterum heyjast ekki bara fyrir hefðbundnum dómstólum. Merkari eru málaferlin fyrir dómstóli götunnar. Þau voru fyrir löngu flutt og dómar upp kveðnir. Almenningur hefur úrskurðað bankstera seka um svindl og svínarí, dæmt þá „non grata“. Þeir megi fara til andskotans og ekki koma aftur. Lagatæknum bankstera líkar þetta stórilla. Eru enn að verja þá fyrir dómstóli götunnar. Segja jafnvel, að pupullinn pyndi bankstera. Ekki vegna merkra lögbrota, heldur vegna skattasniðgöngu, ferðalaga á svig við lög eða umboðssvika, semsagt vegna smotterís. Þess sem pupullinn kallar réttilega svindl og svínarí.
Hressi sjúklingurinn

Ekki linnir fréttum af hörmungum evru. Á sama tíma hefur hún áfram eflzt og er langtum verðmætari en dollarinn, sem margir elska. Einnig birtast stöðugt fréttir af hörmungum evrópska myntsambandsins. Staðreyndin er þó, að stoðir evrunnar styrkjast í sífellu. Ríki víða um álfuna tóku upp harðari stefnu jafnvægis í fjármálum að ráði og fyrirmynd Þjóðverja. Þeirri stefnu er nú teflt fram gegn brezk-bandarískri hallastefnu. 350 milljónir manna búa í ríkjum, sem nota evru eða myntir, sem hanga á gengi evrunnar. Lettland var að gerast aðili. Með Póllandi fer fjöldinn senn upp í nærri tvö Bandaríki.
Um viðræður og um aðild

Engar áhyggjur af Evrópuaðild. Á tíma Sigmundar hefur fylgi við aðild vaxið úr 32% í 42% og andstaða við aðild hrunið úr 68% í 58%. Með sama framhaldi missir ríkisstjórnin meirihluta gegn aðild að Evrópusambandinu fyrir árslok. Sigmundur þarf þá að finna annað trikk gegn kosningu. Nú segir hann umræðuna snúast um andstöðu eða viðræður, ekki um aðild. Því óvinsælli sem forsætis verður, því vinsælli verður Evrópa. Brátt neyðist Sjálfstæðis til að svíkja loforð um þjóðaratkvæði um viðræður. Þá er of seint fyrir forsætis að hafa kosningu um aðild. Hún yrði samþykkt, því verður engin atkvæðagreiðsla, því miður.
Magnús grátinn inn

Ýmsir atvinnuleysingjar sendu inn umsókn um starf Útvarpsstjóra. Fáir þeirra eru frambærilegir og ekkert af því verður tekið til greina. Stefán Jón Hafstein sendi inn góða umsókn. Því dugir ekki að ráða bílasölumann, þótt Framsókn mundi detta það í hug. Aðeins dugir að draga fram sæmilega persónu, með handafli, ef ekki vill betur. Flestir hæfir sögðu pass við boðinu. En hvað gerir fólk ekki fyrir flokkinn sinn, þegar Illugi grætur. Ráðherrann mun aldrei ráða utan flokks, slíkt væri pólitískt sjálfsvíg á þeim spillta mafíubæ. Því er Magnús Geir Þórðarson sá eini vel frambærilegi í boði.
Langir dómar bankabófa

Brynjar Níelsson alþingismaður er skemmtilegur dellukarl, en fer því miður stundum rangt með einfaldar staðreyndir. Rangt er, að Ísland taki harðar á banksterum en önnur ríki. Bandaríkin hafa dæmt tugi bankstera í fangavist. Sholam Weiss fékk 835 ára fangelsi og Keith Pound fékk 740 ára fangelsi. Margir muna eftir Bernie Maddoff, sem fékk 150 ára fangelsi. Skjólstæðingur Brynjars Níelssonar í Kaupþingi fékk mun vinsamlegri meðferð í Héraðsdómi. Svo er annað, sem Brynjar ætti að passa. Hann hefur ekki skráð hagsmuni sína á vef alþingis, þótt skylt sé sem verjandi bankamanns, er hann fjallar um.
Taumleysi og refsileysi

Viðskiptahættir bankanna í aðdraganda hrunsins einkenndust af „Impunitus“. Í taumleysi, skorti á eftirliti og refsileysi settu bankarnir þjóðina á hvolf. Í bókinni „Bringing Down the Banking System“ eftir Guðrúnu Johnsen notar hún um þetta latínu: Impunitus. Gervifyrirtækjum með nánast ekkert eigið fé voru lánaðir milljarðar án veða. Hún bendir á 20 milljarða lán Glitnis til Stíms. Afleiðing einkavinavæðingar, þar sem siðblindingjum voru afhentir bankarnir og tekið upp eftirlitsleysi. Allt framið í samræmi við snarbilaða pilsfalda-frjálshyggju Davíðs Oddssonar, í fjárhættuspili á kostnað skattborgaranna.
Grínast með offitunga

Sjónvarpsstöð gerir grín að tólf persónum, sem þjást af offitu. Beitt verður hefðbundnum sjónvarpslátum. Frægðarfólk segir „eru ekki allir hressir í dag, samtaka nú“. Þetta er tólf sinnum verra en Gaui litli á sínum tíma. Svona megrun með hópefli og sviðsljósi er gamalkunn. Leiðir til skammtímaárangurs. Sum fórnardýrin munu léttast mikið á skömmum tíma, sem er svo ávísun á tapað stríð. Eftir einn mánuð eða ár mun offitan síga hratt á ógæfuhliðina, verður verri en fyrrum. Fáar megrunarleiðir hafa langtímaáhrif eins og ég bendi á í

fyrirlestrum mínum á vefnum um megrun. Leið sviðsljóssins er versta leiðin.
Spuni og blaður

Spunakerling ráðuneytis setur á blað tilbúnar ávirðingar um hælisleitanda. Upp komst um spunann. Blaðurfulltrúi ráðuneytisins segir, að fyrirspurnum um málið verði ekki svarað. Fer síðan á fund í dómnefnd verðlauna fyrir ársins beztu blaðamennsku. Ákveður þar, að fréttir af skandalnum séu ekki hæfar til verðlauna. Þannig er Ísland í dag, fúlt fiskabúr fyrir spuna og falsanir. Í öðru ráðuneyti er spunnið, að minnkun friðlands sé stækkun. Ráðherra stöðvar eldri stækkun og slakar henni svo laskaðri í gegn. Dæmigerður spuni á ferð. Ráðherrar snúast um fals og lygi. Því er gert grín að Íslandi í NY Times.